정조 10년 · 목
具翼善冠袞龍袍陞座。大臣以下入庭行禮訖。以次陞殿。命諸玉堂事過後禁推。○左議政洪樂性啓言。班次已整。臚唱方始。諸玉堂追後就列。致勤飭敎。揆以朝體。誠甚駭然。請未及參班玉堂幷罷職。從之。又啓言。常參官奏對時。該房承旨之隨入。卽朝儀之常典。而今日則一承旨進伏後。他承旨不爲隨房擧行。請入侍諸承旨。幷從重推考。從之。又啓言。此守禦使鄭尙淳。總戎使金思穆狀啓也。以爲今春習操。旣已停止。巡點何以爲之。請令廟堂稟旨分付。兩營習操。旣已停止。巡點當爲停止。外此諸道營將巡點及官門聚點。請亦爲一體停止。從之。又啓言。巖穴之間。自修之士。恥於沽衒。無以自進。朝家爲是之慮。作爲鄕薦之法。而道臣守令。鮮能對揚。或求之不誠。或閣而不行。可勝歎惜。方當式年。道薦在卽。請分付道臣。悉心搜訪。必得經學醇深。行誼表著之人。以應薦刻。仍令銓曹着意收用。從之。又啓言。堤堰之政。朝家飭敎。非不申嚴。而外方擧行。視作文具。甚至廢筒之折受宮房。舊堰之許民耕食。間多有之。渟蓄無所。耕播失宜。況圖占民堰。耕食官堤。自有當律。請今後則各道道臣。堤堰所在。一一査閱。如有許耕處。則現告年條。罪其守令。犯耕民人。依律嚴治。趁此東作之前。加意疏築。至於宮房折受處。亦爲限十年査出。還作官堰。一體修築。又自籌司臨時發遣郞廳。一一摘奸。若有如前之弊。則當該守令。各別嚴繩。道臣亦加譴責。從之。又啓言。過時未婚葬者。自官顧助。俱載法典。每於歲首。申飭擧行。寔是導和之一大政也。知委京外。另加搜訪。助需給糧。仍以其姓名居住年歲物種。具式以報。毋如年例擧行之應文備數事。出擧條嚴飭。從之。又啓言。京外大禁。無過牛酒松。而其中禁屠之法。尤關重農之政。近年以來。法禁漸弛。京裏冒禁。已多狼藉。外方犯法。尤極無忌。至於屠肆場市之間。白晝屠宰。肆然買賣。間或有摘發收贖之際。反貽民弊。故爲官長者。過於懲羹之嫌。殆同因噎而廢。官無所禁。民不知畏。請嚴飭京外。如有犯禁。依律嚴繩。勿以徵贖爲主。必以申禁爲意。以示朝家務農本之政。俾免愚民輕犯法之患。從之。○吏曹判書金魯鎭啓言。擇守令之本。在於愼初仕。而如臣憒劣。冒居銓地。旣無以搜訪巖穴之士。則惟有諸道式年薦剡。名實相副。聞見可博。故欲以此陳達申飭矣。雖以每年歲首守令薦言之。便作文具。未見實效。請令番則以應薦之人。以可合字牧者。各擧所知。另擇以薦之意。預爲申飭。從之。○戶曹判書趙㻐啓言。稅穀裝運。頃已頒下事目。而作錢作木之邑。則陸運上納。乃是法例。近年以來。外邑監色輩。間或偸用其馱價。換弄其木品。故遲滯之患。比比有之。而木品之麤劣。亦由於此。田稅木錢布。不由陸路而船運上納。則守令拿處。監色刑配。載在大典通編。請自今年從陸路。必於三四月內畢納。如或不然。勘罪之意。預先申飭。從之。○貢市堂上金履素啓言。西氷庫契人輩。以應受價米不得準數受出。日昨有所齊訴。令本庫詳査委折。則本庫官員。果有假托契人名字。僞狀潛賣者。至於數十包之多。致此稱冤之訴。如此鄙瑣不法之類。不可置而不論。請當該官員捧現告。使之徵給。其罪狀。令該府拿問處之。從之。樂性曰。卽聞貢市堂上所奏。則氷庫事誠駭然矣。貢人旣有所訴於氷庫。則提調固宜詳査嚴處。俾無號冤之端。而不此之爲。致使呈訴。至煩筵稟。當該郞官。貢市堂上。雖已請拿。提調亦不可無警。請罷職。從之。○兵曹判書徐有隣啓言。大典通編兵典侍衛條。有曰將臣毋敢以令箭指揮闕內軍兵云。而自前朝廷問安時。入直禁衛軍把守。只以傳令出用。無啓稟之事。此後則依訓局軍兵例。請以單子啓稟出用。從之。有隣以惠廳堂上啓言。各貢物元貢外上下之規。有遺在則遺在取用。有加用則加給其價者。自是法例。而至於太常內贍兩寺。濟州土貢榧子蔈古牛毛等各種。從前停封與臭載之時。毋論遺在之多寡。擧皆論報。輒許給代。一開其路。未免襲謬。昨年停封各種。引例請劃。故不得不或折半。或三分一上下。而從今以往。有遺在則遺在中推移取用。有加用然後始許給代。似合事宜。從之。履素以司圃提調啓言。本署名以供上衙門。財力不敷。專賴京外土稅戶惠上下。上下原價。未免零星。責應供進。終涉匱乏。物種雖非別產。價直有時低昂。而進排則一定時價。不使高下。土地則或値災減。不給代補。由是以頉縮歲久。弊瘼日滋。本署所管諸處屯田收稅者。謂之監官。公稅之稱。徒藉其虛名。利歸於下。害及於官。便作渠輩買賣相傳之窠。若欲下無呼冤。而官有收效之道。得公貸萬金。給價還退。盡屬本署。遣郞官明覈窠數。使本邑依數直納。不但分排裕如。亦將儲蓄優然。折其逐年之剩。以酬前日之貸。未滿十年。成效可見。請戶惠廳。各營門中。特令依此數許貸。俾貢弊得以矯革。敎以。本事下廟堂稟處。○大司憲趙時俊啓言。疏通之法。隄防之政。相須而竝行。然後義理得以不泯。擧措可以得中。而近來朝廷之上。懲討之義。已屬弁髦。隄防之政。從以不嚴。而惟疏通之是務。上之所甄復者。有若施惠。下之所奉承者。不欲立異。如或疏通之汎濫。而至於隄防之壞夷。則末流之弊。將至於義理之晦塞。從今以後。雖絲毫之微。凡有關於隄防之類。愼勿容議於疏通之政。使疏通之美。隄防之嚴。幷行而無偏宜矣。敎以。所奏雖有所據。近來疏滯之擧。似無關於隄防矣。又啓言。臺啓停連。宜付公議。而聖意之所欲收殺者。輒下處分之批。以作姑停之階。日久之後。處分不下。仍歸永停。上心只在於設辭而彌縫。臺臣未免乎循例而奉承。上下之間。俱無誠實底意。雖以今番李魯春事言之。臺啓之批。諭以處分。而姑停之後。處分猶遲。有違當初下批之本意。臣謂亟下處分。以實前日之批旨宜矣。敎以。卿言甚有意見。向日臺批中處分二字。指臺臣而言也。仍命十一日發啓臺諫罷職。又啓言。臣之情勢。豈有冒膺之望。而今當歲首。常參有命。黽勉登筵。乃因李魯春事。仰請處分之亟下。而未蒙允兪。發啓之臺臣。反被譴罷之罰。臣顧何可仍冒於臺次乎。請命遞斥臣職。敎以。所辭過矣。勿辭。亦勿退待。○執義李敬一啓言。惟我東宮邸下知思日開。殿下身敎之方。靡不用極。而經筵法講。所係尤重。況當東宮邸下睿智開發之時。俾知講筵之不可暫輟。實爲貽燕謨之一端。伏望繼自今。當無故之日。則必有開筵。俾無作輟無常之患。且伏念進講孟子。未訖第四卷。而昨日經筵。以中庸開講。實有有始無終之歎。臣謂畢講一帙。然後進講他書。恐合事宜。敎以。已多前例。不必然矣。又啓言。臣連參陪班。見扈輦隊率多雜亂。以此雜類。陪奉輦衛。實非愼重之道。臣謂亟令兵曹選擇良民中有根着者。別作隊伍。一新充補之意。成節目擧行宜矣。從之。○持平金啓洛啓言。唐虞至治。行流放竄殛之典而後。始致無刑之休。成周盛際。施墨劓剕辟之律而後。方有祥刑之美。殿下則幷與元惡大憝而一味容貸。故群下亦皆玩愒成習。恬嬉爲事。目見君讎國賊。而一未有沫血碎首。以效臣死之義。苟究厥由。不誠二字。實爲難捄之弊源。顧今弭災之道。無過於懲討一事。伏願殿下體念焉。敎以。當留意矣。又啓言。第於李魯春啓姑停事。有萬萬惶愧者。日前臺啓之批。以別樣處分爲敎。伊後臺臣之避。以未詳規例。果爲連啓爲辭。臣之愚見。以爲處分之敎。屬於魯春。臺臣之避。由於連啓之違例。未及周思。轉致錯看。遂不免率爾姑停。及承聖敎。則當初批旨。非謂魯春事處分。卽處分臺臣之敎。則臣之顚錯之失。於是益著。其何可晏然於臺次。請命遞斥臣職。敎以。勿辭。亦勿退待。○行大司諫尹蓍東啓言。今夫紀綱頹弛。則惟殿下正大公平。先立本源。奢侈成風。則惟殿下懋昭儉德。大布爲化。國用虛竭。則惟殿下節省宂費。惟正之供。言路不開。則惟殿下明目虛襟。遜逆是求。用捨不公。則惟殿下無偏無黨。建極于上。賢才不登。則惟殿下窹寐側席。好其受敎。凡此數者之外。亦可以類推矣。且以懲討一事言之。王章久屈。亂源未淸。舊賊新逆。首尾相續。至於甲辰秋逆變。實爲載籍以來所未有者。而盤覈之典。初不具格。适雲之律。終未決施。又有逆節昭著。國人齊憤。而反施甄錄之恩。凶疏闖呈。指意叵測。而尙置勿問之科。至如煥九之爲凶逆姪若兄。經年捕廳。不加一覈。鞠問之啓才允。酌配之命遽下。李魯春則掇拾劇賊之相傳口氣。甘爲凶徒。情節陰憯。數朔南間。一朞保授。終乃薄施島置之律。令者天心仁愛。有此三元薄蝕之警。伏願夬揮乾斷。以答天譴。敎以。上款數條。言甚切實。當體念矣。下款附陳。前後處分。豈無稱量乎。又啓言。前啓中尹得孚事。有同人難安之端。前後臺臣之如臣處義者。輒皆陳懇引嫌。俱蒙體諒。臣若隨參。豈不有傷於敦尙風敎之治哉。請命遞斥臣職。敎以。如卿情勢。已多曲諒。況尹得孚所遭。不至於滅親。依啓。仍命蓍東同義禁仍任。○正言尹羽烈啓言。臣於院啓中尹得孚事。區區處義。與長僚尹蓍東無異。以此情蹤。何敢晏然臺次。請命遞斥臣職。敎以。情勢姑捨之。筵席擧措。大損臺體。爾則遞差。○副應敎趙弘鎭。副校理曺允大。副修撰吳泰賢成種仁等啓言。月正元日。乃一歲之首。則薄蝕之在於是日者。其爲天災。不比尋常。災不虛生。必有所召。殿下一心對越。今已十年。而規模不立。治效愈邈。聰明之所聽察。或不免過於纖細。政令之所做措。或不免近於文具。執政之臣。袖手旅進。一惟上裁之是俟。有司之人。趨走唯諾。惟恐奉承之不睱。今日弭災之方。亦豈外於殿下本原之工乎。伏願益懋誠意正心之工。以爲正朝廷正萬民之本焉。敎以。所奏甚好。當體念矣。又啓言。向者臺啓李魯春事。批旨中有別樣處分之敎。群下之見之者。咸以爲將有處分於魯春。而今伏聞憲啓之批。則以處分二字。屬之於連啓臺臣。而仍命罷職。登筵諸臣。始覺其錯看矣。伊日聖敎。均是錯看。而姑停之人則置不擧論。連啓之人則獨被譴罷。其在事面。實爲斑駁。伏願收還連啓臺臣罷職之命焉。敎以。奏語極甚穿鑿。殊未知其妥當矣。允大啓言。日者臺臣避嫌啓辭批旨中。有下吏囚禁。卽政院事之敎。臣不勝嗟惜之至。臺閣論事。雖以人主之威。有不可指揮低仰也。設令臺言有所不審。固可包容。不當替治下吏。況伊日連啓。本無所失。則囚禁下吏之命。尤屬處分之過中。而終又歸之於政院之事。政院豈可無上敎而遽治臺隸乎。今以批旨下者觀之。有若政院之任自囚禁者然。其爲聖德之貽累。臺閣之不重。爲如何哉。伏願還收當日臺批中下吏以下十字。以示敬臺閣之聖意。從之。泰賢啓言。習俗委靡。名檢掃地。守靜而恬雅者。見棄於世。躁竸而冒求者。必諧於俗。今玆矯捄之道。惟在於殿下一心上。伏願益加警飭之方。以爲振頹俗礪廉恥之道焉。敎以。所奏好矣。當留意。種仁啓言。日昨諸臺之避嫌也。只以下隸囚禁爲言。而不以承宣問備爲嫌。此已未免失題。而至於未及臺例之詳考。果有連啓云爾。則尤萬萬失言。大抵處分間姑停。雖有一二近例。而本非臺廳不易之舊例。則今此臺臣之遽謂臺例者。果何所見。由前則漏却問備一語。當引而不引。由後則謂之未考臺例。不當引而强引。以此以彼。壞損非細。雖以他事勘罷。亦不可置而不論。臣謂日前避嫌臺臣。幷施不敍之典。不允。樂性啓言。凡朝儀各有定制。不可紊亂。今日常參。兼行次對。而常參旣罷。賓對垂畢。侍衛諸臣。不爲退出。儀節之失次。誠爲非細。請兵曹判書推考。入直堂上從重推考。從之。敎以。入直堂上推考。失之太輕。罷職可也。○命遲滯入來守令拿處。